92. ΑΠΟΦΑΣΗ ΥΠΟΥΡΓΩΝ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ Αριθ. Φ. 429.1/115/110276 της 12/28 Ιουν. 1991 (ΦΕΚ Β΄ 466) Καθορισμός των διεθνών οργανισμών των οποίων οι Έλληνες στρατεύσιμοι υπάλληλοι εξαιρούνται από τις προσκλήσεις για κατάταξη στις Ένοπλες Δυνάμεις. Έχοντας υπόψη τις διατάξεις της υποπαρ. η΄ της παρ. 1 του άρθρ. 8 του Νόμ. 1763/1988 «Στρατολογία των Ελλήνων» (ΦΕΚ 57 Α΄), η οποία προσετέθη με την παρ. 6 του άρθρ. 15 του Νόμ. 1911/90 (ΦΕΚ 166 Α΄), αποφασίζουμε: 36.Β.α.92 Στρατολογία Άρθρ.1.-Καθορίζουμε ότι η εξαίρεση από τις προσκλήσεις για κατάταξη στις Ένοπλες Δυνάμεις που προβλέπεται από τη διάταξη της υποπαρ. η΄ της παρ. 1 του άρθρ. 8 του Νόμ. 1763/88 «Στρατολογία των Ελλήνων» παρέχεται στους στρατευσίμους που έχουν και για ολόκληρο χρονικό διάστημα διατηρούν την ιδιότητα του δόκιμου ή του μόνιμου υπαλλήλου των παρακάτω διεθνών Οργανισμών: α.Του Οργανισμού Ηνωμένων Εθνών και των ανηκόντων στο σύστημα αυτού εξειδικευμένων οργανισμών, στους οποίους οι υπηρετούντες ως διεθνείς υπάλληλοι διέπονται από τη σχετική σύμβαση περί προνομίων και ασυλιών. β.Της Διεθνούς Τραπέζης. γ.Του Διεθνούς Νομισματικού Ταμείου. δ.Του Οργανισμού Οικονομικής Συνεργασίας και Αναπτύξεως. ε.Της Ευρωπαϊκής Κοινότητας. στ.Του Συμβουλίου της Ευρώπης. ζ.Του Οργανισμού Βορειοατλαντικού Συμφώνου. η.Του Ευρωπαϊκού Οργανισμού Διπλωμάτων Ευρεσιτεχνίας. Άρθρ.2.-Η απόφαση αυτή να δημοσιευθεί στην Εφημερίδα της Κυβερνήσεως και να ισχύσει από τη δημοσίευσή της. 